เอกสารแนบ 3

รายงานความรับผิดชอบของคณะกรรมการ ต่อรายงานทางการเงิน

เรียน ท่านผู้ถือหุ้น

บริษัท มุ่งพัฒนา อินเตอร์แนชชั่นแนล จำกัด (มหาชน)

คณะกรรมการบริษัทเป็นผู้รับผิดชอบต่องบการเงินของบริษัท มุ่งพัฒนา อินเตอร์แนชชั่นแนล จำกัด
(มหาชน) รวมถึงข้อมูลสารสนเทศทางการเงินที่ปรากฏในรายงานประจำปี ในการจัดทำงบการเงิน
บริษัทฯ ได้พิจารณาเลือกใช้นโยบายบัญชีที่เหมาะสม
ถือปฏิบัติโดยสม่ำเสมอและเป็นไปตามมาตรฐานการบัญชีที่รับรองทั่วไป
รวมทั้งได้มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
เพื่อให้เป็นประโยชน์ต่อผู้ถือหุ้น นักลงทุนทั่วไปและผู้มีส่วนได้เสียอย่างเหมาะสม

งบการเงินของบริษัทฯ ได้รับการตรวจสอบโดยผู้สอบบัญชีของบริษัทฯ คือ บริษัท สำนักงาน เอินส์ท
แอนด์ ยัง จำกัด โดยคณะกรรมการบริษัทและผู้บริหารได้สนับสนุนข้อมูลและเอกสารต่างๆ
เพื่อให้ผู้สอบบัญชีสามารถตรวจสอบและแสดงความเห็นได้ตามมาตรฐานการสอบบัญชี
ซึ่งความเห็นของผู้สอบบัญชีได้ปรากฏในรายงานของผู้สอบบัญชีซึ่งแสดงไว้ในรายงานประจำปีแล้ว

คณะกรรมการบริษัท จัดให้มีระบบการบริหารความเสี่ยง และการควบคุมภายในที่เพียงพอ
เพื่อให้มั่นใจได้อย่างมีเหตุผลว่าข้อมูลทางบัญชีมีความถูกต้องครบถ้วนและเพียงพอที่จะดำรงไว้ซึ่งทรัพย์สินตลอดจนเพื่อป้องกันไม่ให้เกิดการทุจริตหรือมีการดำเนินการที่ผิดปกติอย่างมีสาระสำคัญ

คณะกรรมการบริษัท ได้แต่งตั้งคณะกรรมการตรวจสอบ
เพื่อทำหน้าที่สอบทานนโยบายการบัญชีและคุณภาพของรายงานทางการเงิน ระบบการควบคุมภายใน
การตรวจสอบภายใน ระบบการบริหารความเสี่ยง ตลอดจนการเปิดเผยข้อมูลรายการระหว่างกัน
ทั้งนี้ความเห็นของคณะกรรมการตรวจสอบเกี่ยวกับเรื่องดังกล่าวปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัท มีความเห็นว่าโครงสร้างการบริหารและระบบการควบคุมภายในของบริษัทฯ
โดยรวมอยู่ในระดับที่น่าพอใจ และผลการตรวจสอบของผู้สอบบัญชีของบริษัทฯ
ที่ไม่มีเงื่อนไขและไม่มีข้อสังเกต ทำให้เชื่อได้ว่างบการเงินของบริษัทฯ สำหรับปีสิ้นสุดวันที่ 31
ธันวาคม พ.ศ. 2553 ได้แสดงฐานะการเงิน
ผลการดำเนินงานและกระแสเงินสดถูกต้องตามที่ควรในสาระสำคัญตามหลักการบัญชีที่รับรองทั่วไป
และได้ปฏิบัติถูกต้องตามกฎหมายและกฎระเบียบที่เกี่ยวข้อง

[]

รายงานคณะกรรมการตรวจสอบ

เรียน ท่านผู้ถือหุ้น

บริษัท มุ่งพัฒนา อินเตอร์แนชชั่นแนล จำกัด (มหาชน)

คณะกรรมการตรวจสอบของบริษัท มุ่งพัฒนา อินเตอร์แนชชั่นแนล จำกัด (มหาชน)
ประกอบด้วยกรรมการอิสระจำนวน 3 ท่าน ซึ่งเป็นผู้ทรงคุณวุฒิ มีความรู้ ความสามารถ
มีประสบการณ์เฉพาะด้าน มีคุณสมบัติครบถ้วน ตามข้อกำหนดของตลาดหลักทรัพย์แห่งประเทศไทย
และมีความเป็นอิสระในการปฏิบัติหน้าที่ตามกฎบัตรคณะกรรมการตรวจสอบ โดยมีนางละเอียด
ว่องวงศ์ภพ เป็นประธานคณะกรรมการตรวจสอบ นายมานิต เจียรดิฐ (เข้าดำรงตำแหน่งแทน
ดร.นิตินัย ตันพานิช เมื่อวันที่ 15 พฤศจิกายน 2553) และนายเทวัญ อุทัยวัฒน์
เป็นกรรมการตรวจสอบ

ในปีพ.ศ. 2553 มีการประชุมคณะกรรมการตรวจสอบรวม 6 ครั้ง
โดยมีผู้บริหารระดับสูงของบริษัทฯ และผู้จัดการแผนกตรวจสอบภายใน
เข้าประชุมในวาระที่เกี่ยวข้อง เพื่อร่วมเสนอข้อมูลและความเห็นที่เป็นประโยชน์ต่อการบริหารงาน
ผลการประชุมได้สรุปเป็นรายงานเสนอให้คณะกรรมการบริษัทฯ ทราบทุกครั้ง สรุปสาระสำคัญได้ดังนี้

1. งบการเงินไตรมาส และงบการเงินประจำปี 2553

คณะกรรมการตรวจสอบได้พิจารณาสอบทานงบการเงินไตรมาส และงบการเงินประจำปี
2553ร่วมกับผู้สอบบัญชี และผู้บริหารผู้มีหน้าที่รับผิดชอบจัดทำรายงานทางการเงิน โดยสอบถาม
และรับฟังคำชี้แจง เกี่ยวกับความถูกต้อง และครบถ้วนของงบการเงินตามหลักบัญชี
และพิจารณารายการปรับปรุงบัญชีที่มีผลกระทบต่องบการเงินที่เป็นสาระสำคัญ
ก่อนนำเสนอต่อคณะกรรมการบริษัทฯ เพื่อพิจารณาอนุมัติ
นอกจากนี้คณะกรรมการตรวจสอบได้พบและหารือกับผู้สอบบัญชี โดยไม่มีฝ่ายจัดการร่วมประชุมด้วย
เพื่อขอทราบข้อคิดเห็นหรือข้อสังเกตเกี่ยวกับกระบวนการจัดทำงบการเงิน
การควบคุมภายในด้านบัญชี และการเปิดเผยข้อมูลที่สำคัญ
ซึ่งไม่พบปัญหาหรือรายการผิดปกติที่เป็นสาระสำคัญ

คณะกรรมการตรวจสอบมีความเห็นว่างบการเงินดังกล่าวมีความถูกต้องตามที่ควรในสาระสำคัญ
ตามหลักการบัญชีที่รับรองทั่วไป และมีการเปิดเผยข้อมูลที่สำคัญอย่างเพียงพอ

2. ระบบควบคุมภายใน

คณะกรรมการตรวจสอบได้สอบทานระบบการควบคุมภายในร่วมกับผู้สอบบัญชี
และผู้ตรวจสอบภายในทุกไตรมาส จากรายงานผลการตรวจสอบภายในในรอบปีที่ผ่านมา
ตามแผนงานที่ได้รับมอบหมายซึ่งครอบคลุมระบบงานที่สำคัญ
ไม่พบสิ่งผิดปกติหรือความบกพร่องที่เป็นสาระสำคัญในระบบการควบคุมภายใน การดำเนินการต่างๆ
มีการมอบอำนาจและอนุมัติตามหลักเกณฑ์ที่กำหนดไว้
และได้เน้นย้ำให้ฝ่ายบริหารปรับปรุงแก้ไขตามรายงานผลการตรวจสอบภายใน เพื่อเพิ่มประสิทธิภาพ
และประสิทธิผล

คณะกรรมการตรวจสอบมีความเห็นว่าบริษัทฯ มีระบบการควบคุมภายในที่เพียงพอ
และเหมาะสมกับธุรกิจของบริษัทฯ
และมีการแบ่งแยกอำนาจหน้าที่โดยชัดเจนเป็นไปตามระบบการควบคุมภายในที่ดี

3. การปฏิบัติตามกฎหมายว่าด้วยหลักทรัพย์และตลาดหลักทรัพย์

คณะกรรมการตรวจสอบได้สอบทานการปฏิบัติตามกฎหมายว่าด้วยหลักทรัพย์ และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัทฯ
ร่วมกับแผนกตรวจสอบภายใน และสำนักงานเลขานุการของบริษัทฯ
แล้วไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย

4. รายการที่อาจมีความขัดแย้งทางผลประโยชน์

คณะกรรมการตรวจสอบได้พิจารณาสอบทานรายการกับบุคคลและกิจการที่เกี่ยวข้องทุกไตรมาส
เห็นว่าบริษัทฯ ได้ปฏิบัติโดยมีเงื่อนไขทางการค้าปกติทั่วไป
และเป็นประโยชน์สูงสุดต่อการดำเนินธุรกิจของบริษัทฯ ไม่มีข้อบ่งชี้ถึงความผิดปกติ
และได้เปิดเผยข้อมูลอย่างเพียงพอ

5. การสอบทานการบริหารความเสี่ยง

คณะกรรมการตรวจสอบได้สอบทานความคืบหน้าการบริหารความเสี่ยงร่วมกับ
คณะอนุกรรมการบริหารความเสี่ยงทุกไตรมาส โดยเป็นการระบุ และจำแนกความเสี่ยง
การประเมินความเสี่ยง การจัดการกับความเสี่ยงทั้งภายใน และภายนอกของบริษัทฯ
โดยวางแผนทั้งระยะสั้นและระยะยาว
รวมถึงการติดตามและทบทวนผลของการบริหารความเสี่ยงอย่างสม่ำเสมอ

6. การพิจารณา และเสนอแต่งตั้งผู้สอบบัญชีประจำปี 2554

คณะกรรมการตรวจสอบได้พิจารณาการปฏิบัติงานของผู้สอบบัญชีในรอบระยะเวลาที่ผ่านมา
โดยคำนึงถึงชื่อเสียง และความน่าเชื่อถือ ความเป็นอิสระในการประกอบวิชาชีพ
ความสามารถในการให้บริการ การรับรองงบการเงินได้ทันเวลาสม่ำเสมอ
และการให้คำปรึกษาเกี่ยวกับมาตรฐานการบัญชี จึงขอเสนอต่อคณะกรรมการบริษัทฯ
เพื่อขออนุมัติต่อที่ประชุมสามัญผู้ถือหุ้นให้แต่งตั้ง 1. คุณกฤษดา เลิศวนา ผู้สอบบัญชีรับอนุญาต
ทะเบียนเลขที่ 4958 หรือ 2. คุณศิราภรณ์ เอื้ออนันต์กุล ผู้สอบบัญชีรับอนุญาต ทะเบียนเลขที่ 3844
หรือ 3. คุณศุภชัย ปัญญาวัฒโน ผู้สอบบัญชีรับอนุญาต ทะเบียนเลขที่ 3930 แห่งบริษัท สำนักงาน
เอินส์ท แอนด์ ยัง จำกัด เป็นผู้สอบบัญชีประจำปี 2554 ของบริษัทฯ ต่อไปอีกวาระหนึ่ง
โดยมีค่าธรรมเนียมในการสอบบัญชีเป็นจำนวนเงิน 700,000 บาท (เจ็ดแสนบาทถ้วน)

ในการประเมินผลของคณะกรรมการตรวจสอบด้วยตนเอง
คณะกรรมการตรวจสอบได้เปรียบเทียบกิจกรรมที่สำคัญของคณะกรรมการตรวจสอบในรอบปี
กับกฎบัตรของคณะกรรมการตรวจสอบ และแนวปฏิบัติที่ดีแล้ว ผลการประเมินอยู่ในระดับดี

โดยสรุปคณะกรรมการตรวจสอบ มีความเห็นว่างบการเงินของบริษัทฯ
ได้จัดทำขึ้นตามหลักบัญชีที่รับรองทั่วไป มีระบบการควบคุมภายในที่เหมาะสม และมีประสิทธผล
การดำเนินธุรกิจเป็นไปตามข้อกำหนดของกฎหมาย มีการบริหารจัดการความเสี่ยงอย่างเหมาะสม
และคณะกรรมการตรวจสอบได้ปฏิบัติหน้าที่ครบถ้วนตามกฎบัตรคณะกรรมการตรวจสอบที่คณะกรรมการกำหนด

[]